സ്കൂളുകള് ഒരുങ്ങി, ഇനി ഒരുദിനം കൂടി കൊച്ചി: ഒന്നര വര്ഷത്ത ഇടവേളയ്ക്കുശേഷം തിങ്കളാഴ്ച മുതല് സ്കൂളുകള് വീണ്ടും തുറക്കാനിരിക്കെ ഒരുക്കങ്ങള് അവസാനഘട്ടത്തില്. കോവിഡ് രോഗവ്യാപനത്തിന്റെ പശ്ചാത്തലത്തില് വലിയ സുരക്ഷാ ക്രമീകരണങ്ങളോടെയാണ് ക്ലാസ് മുറികളടക്കം ഒരുക്കുന്നത്. അധ്യാപകരുടെയും പിടിഎയുടെയും മറ്റ് സന്നദ്ധസംഘടനകളുടെയും സഹകരണത്തോടെ സ്കൂളുകളില് നടക്കുന്ന ശുചീകരണ പ്രവര്ത്തനങ്ങള് ഏറെക്കുറെ പൂര്ത്തിയായി കഴിഞ്ഞു. സുരക്ഷിതമായ പഠനസാഹചര്യം ഒരുക്കാന് ജില്ലാ വിദ്യാഭ്യാസവകുപ്പും സമഗ്ര പദ്ധതികളുമായി രംഗത്തുണ്ട്. അധ്യാപകര്, പ്രധാനാധ്യാപകര്, സ്കൂള് അക്കാഡമിക് സമിതി, സമഗ്രശിക്ഷാ കേരളം, വിദ്യാഭ്യാസ ഓഫീസര്മാര്, കൈറ്റ് എന്നിവയ്ക്ക് പ്രത്യേക ചുമതലകള് നല്കിയിട്ടുണ്ട്. കോവിഡ് പ്രോട്ടോകോള് പാലിച്ച് പ്രവേശനോത്സവം പരമാവധി ആകര്ഷകമാക്കാനാണ് ശ്രമം. സ്കൂള് വാഹനങ്ങളുടെ ക്ഷമതാപരിശോധന പൂര്ത്തിയായി വരുന്നു. ഫിറ്റ്നസ് ലഭിക്കാത്ത സ്കൂളുകളുടെ കാര്യത്തില് ഇനിയും തീരുമാനമായിട്ടില്ല. വരും ദിവസങ്ങളില് നടപടികള് പൂര്ത്തിയാക്കുമെന്നാണ് അധികൃതര് വ്യക്തമാക്കുന്നത്. സ്കൂളുകളില് വിദ്യാര്ഥികളടക്കം പാലിക്കേണ്ട നിര്ദേശങ്ങളടങ്ങിയ പോസ്റ്ററുകള് സ്ഥിരമായി പതിപ്പിച്ചിരിക്കും. സര്ക്കാര് സ്കൂളുകളില് ഉള്പ്പെടെ എല്ലായിടങ്ങളിലും ഡോക്ടര്മാരുടെ സേവനം ഉറപ്പാക്കിയിട്ടുണ്ട്. ആദ്യഘട്ടത്തില് ക്ലാസുകള് കാര്യമായി ഉണ്ടാകില്ല. ഓണ്ലൈന് ക്ലാസുകള് വിദ്യാര്ഥികള്ക്ക് ഗുണം ചെയ്തോ, അവരുടെ പെരുമാറ്റ രീതികള് തുടങ്ങിയവ അടക്കമുള്ള കാര്യങ്ങള് സൂക്ഷ്മമായി നിരീക്ഷിക്കുകയാകും ആദ്യപടി. ഇതിന്റെ വിലയിരുത്തലുകള്ക്കുശേഷമാകും പഠനത്തിലേക്ക് കടക്കുക.